ભારતને જીત માટે 464 રનનો ટાર્ગેટ આપવામાં આવ્યો હતો, પણ ટીમ 345 રનમાં ઓલઆઉટ થઈ ગઈ. ઓપનર લોકેશ રાહુલે 149 અને વિકેટકીપર રિષભ પંતે કારકિર્દીની પહેલી સદી રૂપે 114 રન કરીને ઈંગ્લેન્ડના બોલરોનો પ્રતિકાર કર્યો હતો, પણ ફાસ્ટ બોલર જેમ્સ એન્ડરસન અને સાથી બોલરો સામે એમની લડત આખરે ટૂંકી પડી. જેમ્સ એન્ડરસન 22.3 ઓવરમાં 45 રનમાં 3 વિકેટ લઈને ઈંગ્લેન્ડનો બેસ્ટ બોલર હતો. સેમ કરન અને સ્પિનર આદિલ રશીદે 2-2 વિકેટ લીધી હતી જ્યારે સ્ટુઅર્ટ બ્રોડ, મોઈન અલી અને બેન સ્ટોક્સ એક-એક ભારતીય બેટ્સમેનને આઉટ કરવામાં સફળ રહ્યા હતા.